## Labora obri el termini per a demanar les ajudes directes de 3.000 euros a autònoms afectats per la riuada sense empleats

*** La Generalitat destina 90 milions d’euros a estes ajudes que es tramitaran sense burocràcia
* Antonio Galvañ destaca que estes subvenciones faran costat a un dels col·lectius més colpejats per la catàstrofe**

Labora ha obert el termini per a sol·licitar les [ajudes directes de 3.000 euros](https://labora.gva.es/va/ciutadania/busque-ajudes-subvencions/ajudes-foment-de-l-ocupacio-2024/-/asset_publisher/eLgUuSsd70Zp/content/ayuda-extraordinaria-a-personas-trabajadoras-autonomas-dana-2024?redirect=https%3A%2F%2Flabora.gva.es%2Fes%2Fciutadania%2Fbusque-ajudes-subvencions%2Fajudes-foment-de-l-ocupacio-2024%3Fp_p_id%3D101_INSTANCE_eLgUuSsd70Zp%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3D_118_INSTANCE_9NTS62jpNGf9__column-2%26p_p_col_count%3D1) que ha aprovat el Consell i que van destinades a les persones treballadores autònomes de les zones afectades per la riuada.

Les persones autònomes podran realitzar la petició de l’ajuda des d’este dijous fins dilluns que ve, 16 de desembre, a les 15.00 hores. La gestió es farà sense burocràcia, de manera que bastarà amb presentar un formulari de dades i una declaració responsable de complir els requisits.

En relació amb les dades bancàries imprescindibles per a poder rebre la subvenció, cal assenyalar que les persones que no hagen tingut relació anteriorment amb la Generalitat han de donar d’alta el compte bancari a on vullguen rebre l’ajuda, omplint un [senzill tràmit disponible a través de la web de Labora](https://www.gva.es/va/inicio/procedimientos?id_proc=22648).

La Generalitat Valenciana ha destinat 90 milions d’euros a este programa de subvencions, amb els quals es pretén ajudar 30.000 persones autònomes de totes les localitats que s’han vist afectades.

El secretari autonòmic d’Ocupació, Antonio Galvañ, ha destacat que estes subvencions faran costat “a un dels col·lectius segurament més desprotegits per esta situació”. L’objectiu que se seguix és “facilitar el manteniment del treball i la reactivació econòmica de les empreses de la zona”, ha assenyalat Galvañ.

Com ha explicat el secretari autonòmic d’Ocupació, “estes ajudes complementen les convocades per la Conselleria d’Indústria, que van dirigides a les persones autònomes que tinguen treballadors contractats”, amb la qual cosa, tot el col·lectiu de treballadors autònoms queda cobert per esta sèrie d’ajudes “que suposen un esforç pressupostari molt important, però que és imprescindible afrontar per les grans necessitats que té este col·lectiu”.

A través d’estes ajudes, les persones treballadores autònomes rebran 3.000 euros d’ajuda directa. Labora estima que podrà beneficiar un màxim de 30.000 autònoms amb 90 milions d’euros de fons propis que destinarà a estes subvencions.

Els requisits per a poder accedir són: ser persones autònomes donades d’alta com a treballador autònom en la Seguretat Social o en alguna mutualitat, figurar en l’IAE que el lloc de treball se situa en la zona el territori damnificat a conseqüència de la depressió aïllada en nivells alts (DANA) i que no tingueren contractada cap persona treballadora per compte d’altri.

Així mateix, també es podran beneficiar les persones treballadores autònomes que formen part de comunitats de béns o de qualsevol altra entitat sense personalitat jurídica.

El termini per a sol·licitar estes ajudes s’inicia a les 9.00 hores del 5 de desembre i finalitza a les 15.00 hores del 16 de desembre de 2024, i el criteri de concessió serà el del moment de la presentació.

Esta ajuda és compatible amb altres subvencions per a la mateixa finalitat procedents de qualsevol administració o ens públic o privat, nacional, de la Unió Europea o organisme internacional.

Fecha: 05/12/2024